Diari Oficial de la Generalitat Valenciana


Sumari del DOGV 4048, del 23-07-2001 (2001/6259)

ACORD de 8 de maig de 2001 de la Comissió Territorial d'Urbanisme de Castelló, relatiu al pla especial de reserva de sòl per al tractament i eliminació de residus al municipi d'Altura.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4048

Data del DOGV
:   23-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/6259


Data del document
:   08-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Altura
    * pla d'urbanisme

ACORD de 8 de maig de 2001 de la Comissió Territorial d'Urbanisme de Castelló, relatiu al pla especial de reserva de sòl per al tractament i eliminació de residus al municipi d'Altura. [2001/X6259]
  
Vist l'expedient relatiu al pla especial de reserva de sòl per al tractament i eliminació de residus en el municipi d'Altura, i de conformitat amb els següents,
  
Antecedents
  
Primer. L'Ajuntament d'Altura, en sessió de 16 de març de 2000, va acordar sotmetre a informació al públic el pla especial, la qual cosa es va portar a terme mitjançant anuncis inserits en el periòdic Levante de 24 de març de 2000 i en el Diari Oficial de la Generalitat Valenciana de 30 de març de 2000. Transcorregut el període d'informació al públic, durant el qual no es va formular cap al·legació, el ple de l'Ajuntament va aprovar provisionalment el Pla Especial en sessió de 17 de juny de 2000, després del qual l'expedient es va remetre al Servei Territorial d'Urbanisme el 24 de gener de 2001.
  
El Servei Territorial d'Urbanisme de Castelló, mitjançant escrits de 29 de gener de 2001, va sol·licitar informes de la Direcció Territorial de la Conselleria de Medi Ambient de Castelló i al Servei de Gestió de Residus de la Direcció General d'Educació i Qualitat Ambiental de la Conselleria de Medi Ambient.
  
Segon. El projecte està format per memòria i plànols.
  
Tercer. L'objecte del projecte és la qualificació d'una reserva de sòl dotacional en sòl no urbanitzable d'especial protecció per les Normes Subsidiàries d'Altura, per a la construcció i explotació d'una planta de tractament i eliminació de residus sòlids urbans. La superfície aproximada de l'àrea objecte de l'actuació és de 376 hectàrees.
  
Quart. L'Ajuntament d'Altura en la documentació que va aportar amb el Pla Especial, incloïa dos informes de dates 7 de novembre i de 12 de desembre de 2000, de la Direcció General d'Educació i Qualitat Ambiental i de la Direcció General de Planificació i Gestió del Medi, respectivament, pertanyents aquests dos organismes a la Conselleria de Medi Ambient.
  
Fonaments de dret
  
Primer. La tramitació del Pla Especial ha sigut correcta, de conformitat amb el que estableixen els articles 38 i 43.1 de la Llei 6/1994, de 15 de novembre, Reguladora de l'Activitat Urbanística (LRAU) i l'article 168 del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV).
  
Segon. La documentació està completa, a l'efecte del compliment del que estableix l'article 27 de la LRAU i l'article 91 del RPCV.
  
Tercer. L'article 12 de la LRAU estableix, en la lletra E, que una de les comeses dels Plans Especials, complementant o fins i tot modificant el planejament general, és el de la creació o ampliació de reserves de sòl dotacional. D'un altre costat, segons l'article 11 de la LRAU, els Plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el de serveis urbans i d'infraestructures. De tot això se segueix la possibilitat legal de preveure a través d'un Pla Especial la creació d'una reserva de sòl dotacional, dins del sòl no urbanitzable, en la qual puga ubicar-se aquest tipus de centre, el qual és enquadrable dins de la categoria urbans i d'infraestructures.
  
Quart. Com s'ha indicat en els antecedents, per part del cap del Servei Territorial d'Urbanisme, en data 29 de gener de 2001, es van sol·licitar informes al Servei de Gestió de Residus de la Direcció General d'Educació i Qualitat Ambiental de la Conselleria de Medi Ambient i a la Direcció Territorial de Medi Ambient de Castelló (notificats l'1 de febrer de 2001), sense que fins a la data s'haja rebut cap informe respecte d'això.
  
L'emissió d'aquests informes pot considerar-se que té el caràcter de preceptiu per al contingut de la resolució de l'expedient, i per això, cal assenyalar que d'acord amb l'article 42.5.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, el termini de suspensió del termini màxim legal establit per a resoldre un procediment no podrà ser, per aquest motiu, en cap cas superior a tres mesos.
  
Cinqué. No obstant l'anterior, com ja s'ha citat, l'Ajuntament d'Altura acompanya un escrit en el qual s'adjunten dos informes emesos per la Direcció General de Planificació i Gestió del Medi, i per la Direcció General d'Educació i Qualitat Ambiental, ambdues direccions generals pertanyents a la Conselleria de Medi Ambient.
  
El primer d'aquests, assenyala que l'actuació, en tractar-se d'una àrea forestal, des del punt de vista geològic i hidrogeològic, es considera necessari que totes les instal·lacions (inclosa la planta i les eres de fermentació) estigueren projectades sobre terrenys impermeables.
  
El segon dels informes diu que el Pla Integral de Residus de la Comunitat Valenciana preveu com a directrius generals la implantació d'abocadors sobre formacions geològiques de molt baixa permeabilitat que complisquen el requisit d'un coeficient de permeabilitat K, màxima d'1 x 10 (-9) m/s per a un gruix de substrat d'1 m en el cas de residus urbans, mesurats en condicions de saturació d'aigua. Per la informació que s'aporta l'abocador se situa sobre argiles bigarrades i algeps pertanyents al Triàsic Superior en fàcies Keuper, les quals presenten estimativament una permeabilitat baixa/molt baixa, per la qual cosa, a falta d'estudis de detall, es considera una formació apta per a la implantació d'una infraestructura d'abocament. No obstant l'anterior, i per a l'elaboració i desenvolupament del projecte, serà necessària l'elaboració d'un estudi geològic/hidrogeològic, en especial relació a les característiques d'impermeabilitat del vas d'abocament. L'estudi haurà de basar-se en l'execució de sondejos i proves de permeabilitat in situ. Seran exigibles els aspectes tècnics establits en les directrius del PIR, tant per a la fase de construcció com per a la fase d'explotació.
  
Sisé. D'aquesta manera, hem de concloure que no hi ha obstacle per a l'aprovació definitiva del Pla Especial. Quant a la possibilitat que siga preceptiva la prèvia avaluació o estimació d'impacte ambiental, cal assenyalar que de conformitat amb el que estableix l'article 43.2 de la LRAU, com ha establit reiteradament aquesta Conselleria, només les modificacions del planejament general que reclassifiquen sòl no urbanitzable en urbà o en urbanitzable estan subjectes a Declaració d'Impacte Ambiental, sense que estiguen subjectes a aquest tràmit les alteracions de planejament que simplement afecten el sòl no urbanitzable. De conformitat amb açò, les reserves de sòl dotacional en sòl no urbanitzable (que no perd aquesta classificació) portades a terme mitjançant Pla Especial tampoc està subjecta a Declaració d'Impacte Ambiental.
  
L'aprovació definitiva del Pla Especial es realitza únicament a efectes urbanístics, de manera que, la posada en funcionament de l'activitat, a més de la llicència d'activitat corresponent, estarà subjecta a autorització mediambiental en matèria de residus i a avaluació d'impacte ambiental.
  
Seté. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut d'allò que s'ha exposat, la Comissió Territorial d'Urbanisme de Castelló acorda:
  
Aprovar definitivament el pla especial per a la construcció i explotació d'una planta de tractament i eliminació de residus sòlids urbans al municipi d'Altura.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 8 de maig de 2001.- El secretari de la Comissió Territorial d'Urbanisme: Fernando Renau Faubell.